Materiál ku konferencii:

Správa o činnosti Slovenského bridžového zväzu za rok 2023

Vážení členovia Slovenského bridžového zväzu,

Takto pred rokom sme na konferencii najviac času venovali diskusii o bridžových krúžkoch, o vytvorení spoločnej koncepcie a vypracovaní metodickej príručky pre budúcich vedúcich kurzov. Na výzvu, aby sa po skončení konferencie záujemcovia prihlásili a vytvorili komisiu pre rozvoj bridžu na Slovensku, nereagoval nikto. Prvým praktickým výsledkom, a to bez komisie, je materiál, ktorý pre nás na základe svojich skúseností, pripravil Šimon Kentoš a ktorý máme zverejnený na webe SBZ vo forme 7 súborov. Šimon v nich popisuje, ktorú skupinu učiť a aké prostriedky pri výučbe použiť, cez vysvetlenie licitácie, princípov zohrávky až po vyhodnotenie rozdania, kde nie je isté, že pár ktorý pri stolíku získa viac zdvihov musí nutne získať lepší výsledok.

Druhým praktickým výsledkom je seriál príspevkov podrobne a z viacerých pohľadov popisujúcich licitačný systém väčšinovo používaný slovenskými hráčmi, ktorý v pravidelných intervaloch zverejňuje Edo Velecký a priebežne, po skončení každej kapitoly, má pripravený kvíz. Takže s výstupmi na tému rozvoja za predchádzajúcich 12 mesiacov by sme mohli byť spokojní, ale treba zároveň poznamenať, že tieto výstupy máme napriek nezriadeniu komisie a sú výlučne výsledkom práce jednotlivcov.

Ako ďalší bod v tejto správe musím spomenúť športový úspech. Na EYPC sme vyslali 10-člennú výpravu, čo samo o sebe je pre SBZ historický počin. Z 10 hráčov 2 páry hrali vo vekovej kategórii U16 a po jednom v ostatných 3 vekových kategóriách, pričom žiaden z našich piatich párov nebol iba do počtu. Naopak, z Holandska sa 2 páry, Michal Vodička s Borisom Körösom v U16 a Martin Vodička s Jakubom Rumančíkom vrátili s bronzovými medailami. Blahoželáme!

Tieto výsledky sa dajú pripísať práci v kluboch, individuálnemu vzdelávaniu a postupnými účasťami na slovenských a zahraničných súťažiach, kde sa už v mladom veku stretávajú s kvalitnejšou konkurenciou. V tomto roku bolo pre týchto mladých hráčov do prípravy zaradené krátke sústredenie, ktoré viedli Martin s Jakubom ako skúsení reprezentanti s úspechmi na európskom poli a pozvanie naň prijali aj predchádzajúci a aktuálny kapitán open reprezentácie Edo Velecký a Juro Kvoček. Takže chcem poďakovať Jakubovi za realizáciu tohto nápadu, za naplnenie sústredenia obsahom. Spätná väzba od účastníkov je výlučne v superlatívoch a analyzované herné situácie a celková atmosféra sústredenia nepochybne pomohli pri dosahovaní športového úspechu, o ktorom píšem v predchádzajúcom odseku.

Čiastkovými úspechmi sa môže pochváliť aj open reprezentácia. Na vlaňajších ESFG Slovensko do posledného kola malo reálnu šancu získať jednu z medailí, pri priaznivej zhode okolností to mohla byť aj tá najcennejšia. V ňom však prišla vysoká prehra s dovtedy nevýraznými domácim Cypečanmi a pád na 8. miesto. Na IBBF v Budapešti sme boli spomedzi 29 družstiev z 10 krajín po prvom dni na 1: mieste. Po 6 víťazstvách nasledovalo druhý deň 5 prehier a nepostúpenie do vyraďovacej časti. Na festivale v Tel Avive sme v kvalitnej konkurencii po dvoch dňoch skončili na 18. mieste spomedzi 79 družstiev, pričom do vyraďovacej časti postupovalo prvých 16 družstiev. Dobrý vstup do súťaže sa zopakoval aj na Otvorených ME v Štrasburgu, kde družstvo Slovenska figurovalo po prvom dni na 4. mieste, našich reprezentantov sme opakovane mohli sledovať na BBO. Následne však kvarteto začalo strácať a s výsledkom 7 víťazstiev a 8 prehier sme nakoniec skončili na 42. mieste. Pár Kvoček – Vodička skončil v B-finále párového turnaja na skvelom 5. mieste.

Čo sa týka širšej základne SBZ, predsedníctvo odsúhlasilo prideľovanie internetových MB za výsledky na párových turnajoch maďarského klubu na BBO. Za prvé 4 mesiace od mája do septembra získalo MB 20 našich členov, ďalším trom neboli doteraz body pripísané pre pozastavené členstvo v SBZ v dôsledku nezaplatenia členského za tento rok. Poďakovanie patrí Peťovi Horovi za administráciu IMB za tieto turnaje, čo dáva nádej, že v porovnaní s prvým pokusom budú tentokrát tieto turnaje figurovať medzi hodnotenými dlhodobejšie.

Keď už som spomenul nezaplatenie členského príspevku, tak s týmto javom máme tento rok jednu výrazne negatívnu skúsenosť. Traja členovia s pozastaveným členstvom, ktorých spomínam vyššie, sú všetko cudzí štátni príslušníci, z toho dvaja Ukrajinci, u ktorých sa vysvetlenie ponúka samé. Negatívna skúsenosť je inde: tento rok sa Jakubovi Jakabšicovi podarilo zmobilizovať bridžistov z Trnavy, Bratislavy a okolia a po viacročnej prestávke sa v júni uskutočnilo jarné sústredenie západnej konferencie 2. SBL za účasti troch družstiev. K termínu sústredenia iba dvaja hráči a iba jedno družstvo uhradili členský príspevok, resp. vložné do súťaže na účet SBZ. Viacerí členovia družstva Gaudeamus nefigurujú v databáze SBZ a neeviduje ich ani matrika ČBS. Samotné sústredenie začalo vysporiadávaním finančných náležitostí, pričom viacerí hráči, okrem iných aj nedávny reprezentant v mládežníckych kategóriách, odmietli zaplatiť členské do SBZ s argumentom, že majú alebo sa chystajú zaplatiť členské do ČBS. Na tomto príklade vidno zjavný nepomer a nesúlad medzi osobnou angažovanosťou, ústretovosťou a celkovo vynaloženou energiou na strane Jakuba a vypočítavosťou veľkej časti bridžistov zo západného Slovenska. Medzi jednotlivými družstvami je výrazná výkonnostná priepasť, výsledky o tom hovoria jednoznačne. Ostáva mi iba veriť, že všetky prihlásené družstvá, vrátane dvoch s výrazne zredukovanou motiváciou, prídu aj na jesenné sústredenie a ZK sa regulárne dohrá.

Jakub dohodol veľmi pekné a kompaktné priestory na prvoligové sústredenie, ktoré bolo na jar v Trnave. Vyzerá to tak, že sa nám podarilo nájsť vhodné miesto a začať spoluprácu, ktorá môže trvať niekoľko najbližších rokov. Samotného sústredenia sa zúčastnilo 7 družstiev z predchádzajúceho ročníka, lebo o prvoligovú licenciu prejavil záujem iba víťaz VK vlaňajšej 2. SBL. Tento rok vo VK 2.SBL súťaží, podobne ako vlani, 5 družstiev, hoci medzi prihlásenými figuruje aj družstvo žiakov zo ZŠ na Kežmarskej v Košiciach. Priebeh súťaže je bez komplikácií: Zato výsledkovo je o zápletku na jedno postupové miesto medzi priebežne vedúcim Zemplínom, druhými ambicióznymi a zlepšujúcimi sa U16 reprezentantmi z Košíc a bývalými prvoligistami z Cassovie, ktorí zaútočia z priebežne 4. miesta, postarané, tu motivácia určite nikomu chýbať nebude.

SBZ rozhodol, že vzhľadom k reálnej situácii v kluboch, podporí priamo finančne nimi organizované viacdenné otvorené súťaže. V tomto roku sa tak zatiaľ stalo na základe žiadosti michalovského klubu pri podpore Karpatského pohára a žiadosti KBK pri podpore VC Košíc.

P-SBZ na schôdzi v decembri 2022 schválilo udeľovanie finančných odmien jednotlivcom za prácu nad rámec členstva v SBZ, resp. členstva vo výkonnom orgáne SBZ. Odmeny sa prideľujú na základe zmluvy so SBZ, pričom plnenie zmluvných podmienok kontroluje a v prípade ich nedodržania právo na krátenie dohodnutej odmeny má prezident SBZ. Prvými jednotlivcami, s ktorými má SBZ podpísané zmluvy, sú administrátor webu SBZ a koordinátor SBL.

Vo vzťahu k externému prostrediu, zástupca SBZ sa začiatkom februára zúčastnil pracovného stretnutia organizovaného MŠVVaŠ SR so športovými zväzmi k aktuálnym informáciám v športe na rok 2023, rovnako vo februári bola vykonaná administratívna finančná kontrola využitia príspevku poskytnutého MŠVVaŠ za rok 2022 (bola ukončená s výsledkom „bez pripomienok“) a v apríli 2023 bol SBZ predmetom kontroly povinného zverejňovania zo strany Hlavného kontrolóra športu pri MŠVVaŠ SR. V lehote do 7 dní, v ktorej sme sa mali k návrhu správy z kontroly vyjadriť, sme dostali aj písomné potvrdenie o zjednaní nápravy, lebo údaje sme mali zverejnené už nielen na našom webovom sídle, ale sme ich doplnili aj v príslušnom adresári Informačného systému športu.

Koncom februára 2023 bol zverejnený návrh nového Zákona o športe. Tento návrh bol pripravený na úrovni ministerstva bez toho, aby bol na spoluprácu oslovený Slovenský olympijský a športový výbor ako strešná organizácia a zástupca všetkých slovenských športovcov. SOŠV spracoval pripomienky ktoré prišli od jednotlivých členských zväzov, pričom do spoločného stanoviska sa dostala aj pripomienka k definícii športu, ktorú poslal SBZ. Nový zákon nie je schválený.

V máji sa uskutočnilo 64. VZ SOŠV, ku ktorému mám tri poznámky: po prvýkrát sme pri fyzickej prítomnosti delegátov hlasovali elektronicky za použitia vlastných mobilov, tabletov či počítačov, okrem zástupcov ministerstva a splnomocnenca vlády (dnes už opäť poslanca) sa VZ ako hosť zúčastnil viceprezident MOV (tému účasti ruských a bieloruských športovcov na OH v Paríži 2024 poňal diplomaticky, samotnú účasť nevylúčil) a delegát za SBZ bol zvolený do mandátovej a návrhovej komisie VZ SOŠV (čo vzhľadom na elektronické hlasovanie bola číra formalita).

Na záver som si nechal bod, ku ktorému sa schyľovalo už počas predchádzajúceho predsedníctva SBZ. Diskusia pokračovala aj po vlaňajšej konferencii a rozhodovanie urýchlil prístup niektorých bridžistov pred začiatkom druholigového sústredenia v ZK 2. SBL. P-SBZ na svojej augustovej schôdzi jednostranne vypovedalo Dohodu o súčinnosti s ČBS, ktorá bola v platnosti od r. 2005. Jediným praktickým dôsledkom tohto kroku je, že od ročníka 2025 musí každý hráč uhradiť členské do toho národného športového zväzu, ktorého ligovú súťaž chce hrať, to znamená, že príde o možnosť hrať ligové súťaže, v Čechách a/alebo aj na Slovensku, zaplatením iba jedného, výhodnejšieho členského príspevku.

Ďakujem za pozornosť.

v Poprade, 23. septembra 2023

Správu vypracoval: Peter Belčák